## Odluka Ustavnog suda Republike Hrvatske broj U/I-84/1989. od 27. prosinca 1990.

### NN 2/1991 (24.1.1991.), Odluka Ustavnog suda Republike Hrvatske broj U/I-84/1989. od 27. prosinca 1990.

# USTAVNI SUD REPUBLIKE HRVATSKE

Ustavni sud Republike Hrvatske, na sjednici 27. prosinca 1990. godine,
donio je ovu

## ODLUKA

1. Usvaja se prijedlog Upravnog suda Hrvatske i ukida odredba člana
4. stava 2. Odluke o izmjeni Odluke o mjerilima za utvrđivanje nadoknade
za promjenu namjene poljoprivrednog zemljišta, što ju je Skupština općine
Dubrovnik donijela 29. veljače 1988. godine ("Službeni glasnik općine
Dubrovnik", br. 2/88). 2. Odbacuje se prijedlog u dijelu što se odnosi
na Rješenje o prometnoj vrijednosti poljoprivrednog zemljišta, koje je
Izvršno vijeće Skupštine općine Dubrovnik donijelo 5. svibnja 1987. godine
("Službeni glasnik općine Dubrovnik", broj 5/87). 3. Ova će se
odluka objaviti u "Narodnim novinama" i u "Službenom glasniku
općine Dubrovnik".

Obrazloženje

Prema odredbi člana 4. stava 2. Odluke, navedene u točki 1. izreke,
prometnu vrijednost poljoprivrednog zemljišta, koja će se primjenjivati
u postupku utvrđivanja visine nadoknade za promjenu namjene poljoprivrednog
zemljišta, utvrđuje Izvršno vijeće Skupštine općine Dubrovnik do 31. siječnja
za tekuću godinu. Upravni sud Hrvatske podnio je prijedlog za ocjenu Odluke
sa stajališta odredbe člana 31. Zakona o poljoprivrednom zemljištu ("Narodne
novine", broj 26/84), koja je bila na snazi u vrijeme donošenja osporene
odluke. Prema spomenutoj zakonskoj odredbi, kod promjene namjene poljoprivrednog
zemljišta, poslije koje se ono više ne iskorištava za poljoprivrednu proizvodnju,
plaća se jednokratna nadoknada zbog umanjenja vrijednosti i površine poljoprivrednog
zemljišta kao prirodnog bogatstva, s tim da općinska skupština propisuje
mjerila za utvrđivanje te nadoknade. Ista zakonska odredba dalje utvrđuje
do koje se visine nadoknada može utvrditi, određujući ujedno da ona ne
može biti manja od trostruke prometne vrijednosti poljoprivrednog zemljišta
iste klase na području katastarske općine. U prijedlogu se zastupa stajalište
da iz navedenih zakonskih odredaba proizlazi da se prometnu vrijednost
poljoprivrednog zemljišta ne može propisati unaprijed, za cijelu godinu;
nju, u skladu sa svim navedenim mjerilima, u svakom konkretnom slučaju
utvrđuje općinski organ za poljoprivredno zemljište, kao što izričito propisuje
član 31. stav 5. Zakona. Odnosno, dok općinska skupština ne utvrdi mjerila
za utvrdivanje nadoknade, općinski organ za poljoprivredno zemljište utvrđuje
nadoknadu u visini - kao što odreduje Zakon o poljoprivrednom zemljištu
u važećem tekstu ("Narodne novine", broj 28/84, 19/90, 41/90)
- trostruke prometne vrijednosti. Ustavni sud Republike Hrvatske prihvatio
je stajalište iz prijedloga i stoga odlučio kao u izreci. Prijedlog za
ocjenu Rješenja navedenog u točki 2. izreke odbačen je temeljem člana 413.
Ustava Republike Hrvatske, tj. zato što je osporeno rješenje prestalo važiti,
a od tog prestanka do pokretanja ustavnosudskog postupka prošlo je više
od godinu dana.

Broj : U/I-84/1989.

Zagreb, 27. prosinca 1990.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Odluka, NN 2/1991-61